Kommissionens beslutning

af 27. september 2002

om ændring af beslutning 2002/69/EF om beskyttelsesforanstaltninger over for animalske produkter importeret fra Kina

(meddelt under nummer K(2002) 3603)

(EØS-relevant tekst)

(2002/768/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 22, stk. 6, og

ud fra følgende betragtninger:

(1) Kommissionens beslutning 2002/69/EF af 30. januar 2002 om beskyttelsesforanstaltninger over for animalske produkter importeret fra Kina(2), senest ændret ved beslutning 2002/573/EF(3), blev vedtaget, da der under et EF-kontrolbesøg i Kina blev afsløret alvorlige mangler med hensyn til reglerne for anvendelsen af veterinærlægemidler og kontrollen af medicinrester i levende dyr og animalske produkter og fundet sundhedsskadelige rester, herunder chloramphenicol, i produkter til konsum eller foder, hvilket udgør en sundhedsrisiko for dyr og mennesker.

(2) Beslutning 2002/69/EF skulle tages op til revision på grundlag af oplysninger fra de kinesiske myndigheder, eventuelle resultater af medlemsstaternes øgede overvågning og undersøgelser af forsendelser, der ankommer før den 14. marts 2002, og om nødvendigt på grundlag af resultaterne af et nyt EF-kontrolbesøg på stedet.

(3) I betragtning af de positive resultater af undersøgelser af visse fiskerivarer af nogle fiskearter, der indføres fra Kina, er det hensigtsmæssigt at indstille de udvidede undersøgelser af disse produkter.

(4) I betragtning af de forsat negative resultater af undersøgelser af tarme, der indføres fra Kina, er det hensigtsmæssigt for tiden at opretholde de udvidede undersøgelser af disse produkter.

(5) Det er hensigtsmæssigt at sikre en hurtig gennemførelse for at undgå en afbrydelse af disse udvidede undersøgelser af tarme.

(6) Beslutning 2002/69/EF bør derfor ændres i overensstemmelse hermed.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 2002/69/EF foretages følgende ændringer:

1) I artikel 3 udgår ordene "indtil den 30. september 2002".

2) Bilag I og II til beslutning 2002/69/EF affattes som angivet i bilaget til nærværende beslutning.

Artikel 2

Medlemsstaterne ændrer de foranstaltninger, de anvender for indførsel, for at bringe dem i overensstemmelse med denne beslutning, og de sørger for øjeblikkelig passende publicity om de vedtagne foranstaltninger. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 27. september 2002.

På Kommissionens vegne

David Byrne

Medlem af Kommissionen

(1) EFT L 24 af 30.1.1998, s. 9.

(2) EFT L 30 af 31.1.2002, s. 50.

(3) EFT L 181 af 11.7.2002, s. 21.

BILAG

"BILAG I

Liste over animalske produkter til konsum eller foder, der kan indføres til Fællesskabet

- fiskerivarer, der fanges, fryses og færdigemballeres på havet og landes direkte på EF's område, undtagen alle krebsdyr, bortset fra krebsdyr, der er fanget i Atlanterhavet som omtalt forneden

- hele krebsdyr, der er fanget i Atlanterhavet, og som ikke har undergået anden forberedelse eller forarbejdning end frysning og færdigemballering på havet og landes direkte på EF's område

- gelatine

- hele fisk, afhovede og rensede fisk samt fiskefileter af følgende arter fanget på havet:

- alaskasej (Theragra chalcogramma)

- torsk (Gadus spp.)

- rødfisk (Sebastes spp)

- blåhvilling (Micromesistius poutassou)

- helleflynder (Reinhardtius spp.)

- kuller (Melanogrammus aeglefinus)

- sild (Clupea spp.)

- japansk ising (Limanda spp.)

- blæksprutter (Sepiidae, Sepiolidae, Loliginidae, Ommastrephidae og Octopodidae)

- rødspætte (Pleuronectes platessa)

- stillehavslaks (Oncorhynchus keta, O. kisutch, O. nerka og O. gorbuscha)

- laksefilet (Salmo salar).

BILAG II

Liste over animalske produkter til konsum eller foder, der kan indføres til Fællesskabet efter en kemisk undersøgelse på betingelserne i artikel 3

- tarme."